Eu ştiu că numai de la Tine 


Eu ştiu că numai de la Tine 
e tot ce am şi tot ce pot, 

al Tău sunt eu în întregime 
şi-al meu Te simt pe Tine tot. 


Tu iei al meu ca de la Tine, 
eu i-au al Tău ca din al meu, 
ce har e-n stările divine, 

în mine Tu, în Tine eu! 


Iisus, Iisus iubit, 

atunci sunt fericit, 

când sunt unit desăvârşit, 
cu Tine-mpărtăşit. 


A noastre rădăcini unite 
şi împletite-s sub pământ, 
a noastre ramuri fericite 
sub ceruri împletite sunt. 


Puterea inimii din mine 

pe-a Tale crengi rodeşte greu, 
iar seva dragostei din Tine 

se face rod în trunchiul meu. 


Tot ce culegem e-mpreună, 
tot ce-nţelegem e la fel, 
aceeaşi năzuinţă bună 
ne-ndeamnă către-acelaşi ţel. 


Aceeaşi slavă-o să-ncunune 
pe-acei ce-au semănat plângând, 
unind aceeaşi rugăciune 
şi-aceeaşi dragoste arzând. 


Nu este o mai fericită stare ca aceea când sufletul credincios este atât de unit cu 
Dumnezeu, încât este cu totul în Domnul şi Domnul în el. Sfântul Pavel a spus: 
„Pot totul în Hristos!”. Da! Când eşti în EI, ai totul şi poţi totul. 


Cel mai înalt dar al credincioşilor adevăraţi a fost totdeauna de a deveni una cu 
Hristos şi aşa a fi găsiţi, în totul una cu EI, în orice vreme şi-n orice loc, în tot ce au 
făcut. 


Fericire deplină nu există decât printr-o astfel de unire deplină cu Hristos. Cine a 
gustat această stare fericită nu mai doreşte nimic. 


Luaţi bine seama la cuprinsul acestei cântări şi rugaţi-vă să ajungem cu toţii să 
avem o stare atât de înaltă şi o dorinţă atât de sfântă. Şi astfel, prin Duhul Său cel 
Sfânt să ne descopere, ca să ştim că tot ce avem şi tot ce suntem este numai de la 
EI. Şi-atunci când noi ne-mpărtăşim deplin din darurile Lui, să putem face în aşa 
fel, încât şi EI să Se poată folosi deplin de tot ce avem noi. 


Traian Dorz din «Cântarea, ca meditaţie» 


